雪霽陪諸公登滕王閣分韵得閣字
作者：洪朋
朝代：宋

paragraphs: 醉乘筍輿歸，餘興陟層閣。
其前俯長江，其下壓城郭。
入眼迭輝映，積雪未銷鑠。
祲氛茲盪滌，山川一恢廓。
瓊田認洲渚，璇樹花叢薄。
明明飛丹霞，往往翔皓鶴。
俯仰一神界，今我胡不樂。
滕王已塵埃，大屋舊丹雘。
人生何自苦，茲游行已昨。
吾聞水西峰，中有洞宮脚。
洪崖升天去，僊聖時間作。
伊予千載裔，未鍊八瓊藥。
孰能相與游，更議入廬霍。